
Şi(S)canarea GEOPOLITICII    
“Compediu de GEOPOLITICĂ” (Casa de Editură DOKIA, Cluj-Napoca, 2010) a politologului Octavian 
SERGENTU - reprezintă o încercare de sintetizare a informaţiilor referitoare la ştiinţa GEOPOLITICII, 
scoţându-i în evidenţă pe precursorii care au legitimat-o în timp, teoriile, paradigmele şi şcolile care au 
făcut-o în prezent att de solicitată.  
Actualitatea investigaţiei şi gradul de aprofundare. Studiul Geopoliticii a devenit indispensabil 
tendinţelor diferitelor entităţi specifice epocii contemporane. Şi dacă geopolitica tradiţională a pus 
accentul pe elemente şi factori eminamente naturali, evoluţia lumii a marcat, de-a lungul secolelor, cu 
evidenţă, rolul din ce în mai important pe care a început să-l joace aceasta. Mai ales în contextul 
dezvoltării complementarităţii spaţiului economic cu cel politic şi social, al ascensiunii informaţiei, a 
culturii şi civilizaţiei (indiferent de viziune, europeană sau americană), care insistă din ce în ce mai mult  
pe o modelare a proceselor  şi  evoluţiilor contemporane.  Şi apare astfel  normal ca astăzi să se insiste pe 
anumiţi vectori din zona geoeconomiei, geoinformaţiei sau geoculturii, care însumează o ştiinţă mult mai 
aplicată, ” raţionalizată”, chiar dacă în aparenţă pare una din registrul literaturii science-fiction, cum este 
GEOPOLITICA.  Se spune că GEOPOLITICA este o artă, dar, în acelaşi timp, ea, a devenit o ştiinţă 
factologică, aplicată, în care s-au interpus mai multe ştiinţe de frontieră.  Şi este oportun să înţelegem 
acest lucru - dacă dorim să cunoaştem şi să „instrumentăm” puterea şi sursele ei, care se manifestă în 
proximitatea noastră, ascensiunea unor noi factori, care joacă un rol din ce în ce mai semnificativ în 
modelarea destinului nostru. Şi pentru a putea oferi o abordare actuală a conceptului de putere şi a 
surselor adevărate ale acesteia trebuie să conştientizăm reconfigurările actuale, extrem de importante, 
care au loc în societate şi pe arena internaţională, iar studiul Geopoliticii este acel instrument necesar de 
percepere ori înţelegere abilă a proceselor şi tendinţelor contemporane. 
Iniţial impusă pe o relaţie mediu geografic – politică, Geopolitica s-a impus datorită unor strategi, care i-
au rezervat un loc sub soare cu mult înainte de apariţia teoriei propriu-zise. Şi dorim să-l evocăm, în 
ocurenţă, pe Herder, care spunea că “istoria este geografie în mişcare” sau pe Napoleon Bonaparte care 
credea că “politica unui stat stă în geografia sa”. Şi cum a existat o doctrină Monroe reflectată în... 
„America americanilor” - sau aceea  a ”misiunii civilizatoare” a Franţei sau altor naţiuni în Africa, au 
apărut şi  în Est „mituri” de tipul Testamentului lui Petru cel Mare, încât s-au impus ca atare abordări care 
au avut ca implicaţie viziuni geografice şi abordări de factură geopolitică. Cele de genul acesta au fost 
lansate de Ohrana ţaristă ori de alte „oficine”,  astfel încât ne dăm bine seama că funcţiile geopoliticii au 
existat de mult timp, inclusiv în sfera instituţiilor statelor sau organizaţiilor internaţionale. De faptul că 
încă de la începuturile existenţei umane s-au croit strategii şi planuri geopolitice ne vorbeşte istoria, iar 
Geopolitica şi-a însuşit capacitatea de arhivare, de examinare şi de organizare a procesului geoistoric, 
precum şi de lansare a unor scenarii inovatoare în scopul „ierarhizării” şi „raţionalizării” proceselor lumii 
contemporane. Evident, aceste scenarii nu întotdeauna au coincis cu realităţile istorice propriu-zise.   
În fixarea cadrului teoretic, de analiză, prezentul material evaluează gândirea geopolitică şi evoluţia 
acesteia până în prezent, astfel încât oferă o grilă eficientă pentru a analiza principalele ideologii şi  
curente care au potenţat evenimentele de pe arena internaţională. 
Autorul lucrării a reuşit să prezinte comprehensiv principalele şcoli de gândire contemporană din 
„câmpul” Geopoliticii. Acest „Compendiu de GEOPOLITICĂ” oferă o diversitate a şcolilor şi a 
interpretărilor teoretice „geopolitice”, ceea ce va permite cititorului să evalueze critic politica globală şi  
impactul „puterii” în mediul  internaţional. De asemenea,  studiul permite o înţelegere a relaţiei dintre 
Geopolitica Vestică şi cea a Estului, de inspiraţie slavă.  
”Războiul este o parte importantă a politicii”, scria un autor celebru. Răzvoiul a fost purtat în scopul 
obţinerii puterii, iar puterea este un concept - cheie al politicii de ieri şi de azi. Esenta bătăliiilor 
geopolitice o reprezintă nu doar exinderea puterii, ci şi mijlocul sau mijloacele de atingere a diverselor 
obiective.  
“Compendiul de GEOPOLITICĂ” al lui Octavian SERGENTU se prezintă ca o lucrare de specialitate care 
incită la o lectură atentă, chiar şi în cheie ir0nică, vorbind despre... Şi(S)canarea GEOPOLITICII . 
 În esenţă cartea stârneşte un interes sporit nu numai prin informaţiile istorice şi „factologice”, cuprinse în 
aceasta, cât mai ales din perspectiva analistului implicat în procesul de înjghebare a diverselor teorii şi 
concepte , pe care le articulează şi le scoate în evidenţă în lucrare, dar pe care le aplică apoi cu succes în 
practica de publicist şi de analist politic. 

